**«ΧΟΡΗΓΗΣΗ ΑΔΕΙΑΣ ΑΣΚΗΣΗΣ ΙΔΙΩΤΙΚΟΥ ΕΡΓΟΥ Η ΕΡΓΑΣΙΑΣ ΣΕ ΕΚΠΑΙΔΕΥΤΙΚΟΥΣ».**

Προκειμένου να αποφεύγονται λανθασμένες ενέργειες σχετικά με την υποβολή αιτήματος από τους εκπαιδευτικούς (μονίμους, αναπληρωτές, ωρομίσθιους) για την χορήγηση άδειας άσκησης ιδιωτικού έργου ή εργασίας με αμοιβή σύμφωνα με το **άρθρο 31 και 32 του Ν. 3525/2007** και το Υπηρεσιακό Συμβούλιο να ελέγξει την συνδρομή των απαραιτήτων προϋποθέσεων για να εγκρίνει την χορήγηση της εν λόγω άδειας, παρακαλούμε να ακολουθείται η παρακάτω διαδικασία:

**ΔΙΚΑΙΟΛΟΓΗΤΙΚΑ ΚΑΙ ΔΙΑΔΙΚΑΣΙΑ**

**1**. **Αίτηση του εκπαιδευτικού** στην οποία να αναγράφεται το είδος, ο τόπος και ο χρόνος εργασίας (έναρξη και λήξη του ιδιωτικού έργου ή εργασίας) και αναλυτικά οι ώρες / ανά εβδομάδα, το ωράριο και η αντιμισθία.

**2.** **Βεβαίωση του Διευθυντή/-τριας** **του σχολείου** όπου ανήκει οργανικά ή είναι προσωρινά τοποθετημένος ο εκπαιδευτικός, στην οποία αναφέρεται ρητά ότι δεν παρακωλύονται τα διδακτικά του καθήκοντα και η ομαλή λειτουργία του σχολείου.

**3. Υπεύθυνη Δήλωση** του Ν.1599/86, σε περίπτωση απασχόλησης σε άλλη δημόσια υπηρεσία ή Ν.Π.Δ.Δ., που να αναγράφει ότι: «*οι κάθε είδους πρόσθετες αποδοχές ή απολαβές μου δεν είναι κατά μήνα ανώτερες από το σύνολο των αποδοχών της οργανικής μου θέσης, σύμφωνα με το αρ. 104 παρ. 2 του Συντάγματος*».

**4.** **Βεβαίωση Εργοδότη**, όπου να διασαφηνίζεται το ύψος της αμοιβής, καθώς και το χρονικό διάστημα που διαρκεί το έργο ή η εργασία.

Σε περίπτωση που δεν υπάρχει Βεβαίωση εργοδότηή Σύμβαση εργασίας, να υποβάλλεται Υπεύθυνη Δήλωση του ν.1599/86 στην οποία να αναφέρεται ότι ο εκπ/κός θα προσκομίσει τη Βεβαίωση Εργοδότη σε εύλογο χρονικό διάστημα.

**5.**  **Σύμβαση εργασίας**, όταν χορηγηθεί από τον εργοδότη.

* Η αίτηση πρέπει **ΟΠΩΣΔΗΠΟΤΕ** να είναι **προγενέστερη** της έναρξης απασχόλησης και να διαβιβαστεί στη Γραμματεία ΠΥΣΔΕ, ώστε να πρωτοκολληθεί έγκαιρα, εντός των προθεσμιών. **ΔΕΝ ΧΟΡΗΓΕΙΤΑΙ ΑΔΕΙΑ ΑΣΚΗΣΗΣ ΙΔ. ΕΡΓΟΥ ΑΝΑΔΡΟΜΙΚΑ.**
* Σε περίπτωση που δεν ακολουθούνται **ΟΛΑ** τα παραπάνω βήματα, **το Υπηρεσιακό Συμβούλιο δε θα εγκρίνει τη χορήγηση Άδειας Άσκησης Ιδιωτικού Έργου/εργασίας.**

Προϋποθέσεις για την άσκηση ιδ. έργου:

**Α)** η δεύτερη απασχόληση να μην είναι με πλήρες ωράριο,

**Β)** να μην παρακωλύεται η εύρυθμη λειτουργία του σχολείου που υπηρετεί ο εκπαιδευτικός,

**Γ)** η απασχόληση να γίνεται μετά το πέρας του σχολικού ωραρίου,

**Δ)** ο εκπαιδευτικός δεν έχει αρνηθεί υπερωριακή απασχόληση.